ΚΑΝΟΝΙΣΜΟΣ (ΕΟΚ) αριθ. 3269/92 ΤΗΣ ΕΠΙΤΡΟΠΗΣ

της 10ης Νοεμβρίου 1992

περί διατάξεων εφαρμογής των άρθρων 161, 182 και 183 του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα, όσον αφορά το καθεστώς εξαγωγής, την επανεξαγωγή και τα εμπορεύματα που εξέρχονται από το τελωνειακό έδαφος της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα (1), ο οποίος στο εξής αναφέρεται ως κώδικας, και ιδίως το άρθρο 249,

Εκτιμώντας:

ότι με το άρθρο 161 του κώδικα καθιερώνεται διαδικασία εξαγωγής που συμφωνεί με την εσωτερική αγορά που θεσπίζεται από την 1η Ιανουαρίου 1993 7

ότι σύμφωνα με την εν λόγω διαδικασία η διασάφηση εξαγωγής πρέπει να κατατίθεται στο τελωνείο που είναι αρμόδιο για την εποπτεία του τόπου όπου είναι εγκατεστημένος ο εξαγωγέας ή όπου τα εμπορεύματα συσκευάζονται ή φορτώνονται για τη μεταφορά εξαγωγής 7

ότι ορισμένες διατάξεις είναι απαραίτητες για το σαφέστερο προσδιορισμό του τόπου στον οποίο είναι εγκαταστημένος ο εξαγωγέας και προκειμένου να προβλεφθούν οι παρεκκλίσεις που απαιτούνται για να ληφθούν υπόψη ορισμένες ιδιαίτερες καταστάσεις 7

ότι κρίνεται σκόπιμη η απλούστευση των διατύσεων εξαγωγής για ορισμένα μεταφορικά μέσα, καθώς και στις περιπτώσεις κατά τις οποίες το καθεστώς της διαμετακόμισης χρησιμοποιείται υπό ορισμένους όρους 7

ότι για να ληφθεί υπόψη η κατάσταση της εσωτερικής αγοράς, κρίνεται σκόπιμο να προβλεφθούν οι διατάξεις που εφαρμόζονται σε περίπτωση χρησιμοποίησης απλουστευμένων διαδικασιών 7

ότι κρίνεται, επίσης, σκόπιμος ο καθορισμός των διαδικασιών που εφαρμόζονται κατά την επανεξαγωγή, όπως προβλέπεται στο άρθρο 182 του κώδικα 7

ότι ενδείκνυται, σύμφωνα με το άρθρο 183 του κώδικα, η λήψη μέτρων για την επίβλεψη της τήρησης των μέτρων ελέγχου κατά την εξαγωγή όσον αφορά τα εμπορεύματα που εγκαταλείπουν το τελωνειακό έδαφος της Κοινότητας με σκοπό να επανεισαχθούν σε άλλο τμήμα του ίδιου εδάφους, εφόσον τα εμπορεύματα αυτά δεν έχουν υπαχθεί σε τελωνειακό καθεστώς 7

ότι πρέπει να προβλεφθεί η θέσπιση μεταβατικών διατάξεων προκειμένου να ρυθμιστεί η κατάσταση των εμπορευμάτων για τα οποία οι διατυπώσεις εξαγωγής έχουν ολοκληρωθεί το 1992, αλλά των οποίων η έξοδος από το τελωνειακό έδαφος πραγματοποιείται το 1993 7

ότι πρέπει να περιοριστεί η εφαρμογή των διατάξεων του άρθρου 4 παράγραφος 2 του παρόντος κανονισμού σε δύο έτη 7 ότι πρέπει, πριν από τη λήξη αυτής της περιόδου, να γίνει επανεξέταση του θέματος βάσει της κτηθείσας πείρας 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ 1 Συνήθης διαδικασία

Άρθρο 1

1. Κατά την έννοια του άρθρου 161 παράγραφος 5 του κώδικα, ως εξαγωγέας νοείται το πρόσωπο για λογαριασμό του οποίου κατατίθεται η διασάφηση εξαγωγής και το οποίο, κατά τη στιγμή αποδοχής της εν λόγω διασάφησης, είναι κύριος ή έχει παρεμφερή δικαίωμα διάθεσης των εμπορευμάτων.

2. Όταν η κυριότητα ή παρεμφερές δικαίωμα διάθεσης των εμπορευμάτων ανήκουν σε πρόσωπο εγκατεστημένο εκτός της Κοινότητας κατ' εφαρμογή σύμβασης στην οποία βασίζεται η εξαγωγή, ως εξαγωγέας νοείται το συμβαλλόμενο μέρος που είναι εγκατεστημένο στην Κοινότητα.

Άρθρο 2

Σε περίπτωση υπεργολαβίας, η διασάφηση εξαγωγής μπορεί, επίσης, να κατατίθεται στο τελωνείο που είναι αρμόδιο για τον τόπο εγκατάστασης του υπεργολάβου.

Άρθρο 3

Αν, για λόγους διοικητικής οργάνωσης, δεν είναι δυνατό να εφαρμοστεί το άρθρο 161 παράγραφος 5 πρώτη πρόταση του κώδικα, η διασάφηση εξαγωγής μπορεί να κατατίθεται σε κάθε τελωνείο αρμόδιο για τη συγκεκριμένη εργασία στο ενδιαφερόμενο κράτος μέλος.

Άρθρο 4

1. Για δεόντως αιτιολογημένους λόγους, η διασάφηση εξαγωγής μπορεί να γίνει δεκτή:

- από τελωνείο άλλο από εκείνο που αναφέρεται στο άρθρο 161 παράγραφος 5 πρώτη πρόταση του κώδικα ή

- από τελωνείο άλλο από εκείνο που αναφέρεται στο άρθρο 3 του παρόντος κανονισμού.

Στις περιπτώσεις αυτές, κατά τις εργασίες ελέγχου που συνοδεύονται με την εφαρμογή απαγορευτικών ή περιοριστικών μέτρων πρέπει να λαμβάνεται υπόψη ο ιδιαίτερος χαρακτήρας της κατάστασης.

2. Όταν, στις περιπτώσεις που αναφέρονται στην παραγραφο 1, οι διατυπώσεις εξαγωγής δεν πραγματοποιούνται στο κράτος μέλος, όπου είναι εγκατεστημένος ο εξαγωγέας, το τελωνείο στο οποίο έχει κατατεθεί η διασάφηση εξαγωγής αποστέλλει αντίγραφο του ενιαίου εγγράφου στην υπηρεσία που ορίζεται από το κράτος μέλος, όπου είναι εγκατεστημένος ο εξαγωγέας.

Άρθρο 5

Με την επιφύλαξη του άρθρου 17 του κανονισμού (ΕΟΚ) αριθ. 2423/92 της Επιτροπής (1), όταν η διασάφηση εξαγωγής πραγματοποιείται βάσει ενιαίου διοικητικού εγγράφου, πρέπει να χρησιμοποιούνται τα αντίτυπα αριθ. 1, αριθ. 2 και αριθ. 3. Το τελωνείο στο οποίο κατατέθηκε η διασάφηση εξαγωγής (τελωνείο εξαγωγής) θέτει τη σφραγίδα του στη θέση Α και συμπληρώνει, κατά περίπτωση, τη θέση Δ. Όταν χορηγεί την άδεια παραλαβής των εμπορευμάτων, φυλάσσει το αντίτυπο αριθ. 1, αποστέλλει το αντίτυπο αριθ. 2 στη στατιστική υπηρεσία του κράτους μέλους στο οποίο υπάγεται το τελωνείο εξαγωγής και επιστρέφει στον ενδιαφερόμενο το αντίτυπο αριθ. 3.

Άρθρο 6

1. Το αντίτυπο αριθ. 3 του ενιαίου διοιικητικού εγγράφου, καθώς και τα εμπορεύματα για τα οποία εκδόθηκε άδεια παραλαβής προς εξαγωγή, πρέπει να προσκομίζονται στο τελωνείο εξόδου.

2. Ως τελωνείο εξόδου νοείται:

α) για τα εμπορεύματα που εξάγονται σιδηροδρομικώς, ταχυδρομικώς, αεροπορικώς ή δια θαλάσσης, το τελωνείο που είναι αρμόδιο για τον τόπο όπου παραλαμβάνονται τα εμπορεύματα στο πλαίσιο ενιαίας σύμβασης μεταφοράς με προορισμό τρίτη χώρα από τις επιχειρήσεις σιδηροδρόμων, τις ταχυδρομικές αρχές των κρατών μελών ή τις αεροπορικές ή ναυτιλιακές εταιρείες 7

β) για τα εμπορεύματα που εξάγονται μέσω δικτύου αγωγών και για την ηλεκτρική ενέργεια, το τελωνείο που ορίζεται από το κράτος μέλος όπου είναι εγκατεστημένος ο εξαγωγέας 7

γ) για τα εμπορεύματα που εξάγονται με άλλους τρόπους ή υπό περιστάσεις που δεν καλύπτονται από τα στοιχεία α) και β), το τελευταίο τελωνείο πριν από την έξοδο των εμπορευμάτων από το τελωνειακό έδαφος της Κοινότητας.

3. Το τελωνείο εξόδου βεβαιώνεται ότι τα προσκομιζόμενα εμπορεύματα αντιστοιχούν στα εμπορεύματα που έχουν διασαφιστεί και επιτηρεί και πιστοποιεί τη φυσική έξοδο αυτών με θεώρηση στην οπίσθια όψη του αντιτύπου αριθ. 3. Η θεώρηση συνίσταται σε σφραγίδα, επί της οποίας αναφέρεται το όνομα του τελωνείου και η ημερομηνία. Το τελωνείο εξόδου επιστρέφει το αντίτυπο αριθ. 3 στο πρόσωπο που το προσκόμισε, προκειμένου να παραδοθεί στον διασαφιστή.

Σε περίπτωση τμηματικής εξόδου, η θεώρηση τίθεται μόνον για το μέρος των εμπορευμάτων που έχει πράγματι εξαχθεί. Σε περίπτωση τμηματικής εξόδου από περισσότερα τελωνεία, το τελωνείο εξόδου όπου προσκομίστηκε το πρωτότυπο του αντιτύπου αριθ. 3, επικυρώνει, μετά από αίτηση δεόντως αιτιολογημένη, ένα αντίγραφο του αντιτύπου αριθ. 3 για κάθε ποσότητα των συγκεκριμένων εμπορευμάτων, ενόψει της προσκόμισής της σε άλλο ενδιαφερόμενο τελωνείο εξόδου. Στο πρωτότυπο του αντιτύπου αριθ. 3 τίθεται σχετική μνεία.

Όταν το σύνολο των εργασιών πραγματοποιείται στο έδαφος κράτους μέλους, αυτό έχει την ευχέρεια να προβλέπει ότι δεν θεωρείται το αντίτυπο αριθ. 3. Στην περίπτωση αυτή, το εν λόγω αντίτυπο δεν επιστρέφεται.

4. Όταν το τελωνείο εξόδου διαπιστώνει έλλειμμα, θέτει σχετική μνεία στο προσκομισθέν αντίτυπο της διασάφησης και ενημερώνει σχετικά το τελωνείο εξαγωγής.

Όταν το τελωνείο εξόδου διαπιστώνει πλεόνασμα, αρνείται την έξοδο αυτού του πλεονάσματος, εφόσον οι διατυπώσεις εξαγωγής δεν έχουν ολοκληρωθεί.

Όταν το τελωνείο εξόδου διαπιστώνει διαφορά ως προς τη φύση των εμπορευμάτων, αντιτίθεται στην έξοδο αυτών, ενόσω οι διατυπώσεις εξαγωγής δεν έχουν ολοκληρωθεί, και ενημερώνει σχετικά το τελωνείο εξαγωγής.

5. Στις περιπτώσεις που αναφέρονται στην παράγραφο 2 στοιχείο α), το τελωνείο εξόδου θεωρεί το αντίτυπο αριθ. 3 σύμφωνα με την παράγραφο 3, αφού θέσει στο έγγραφο μεταφοράς με κόκκινο μελάνι τη μνεία «Export» και τη σφραγίδα του. Στις περιπτώσεις τακτικών γραμμών ή απευθείας μεταφοράς με προορισμό τρίτη χώρα, όταν οι συναλλασσόμενοι είναι σε θέση να εξασφαλίσουν την κανονικότητα των πράξεων με άλλα μέσα, δεν απαιτείται η θέση της μνείας «Export».

6. Όταν πρόκειται για εμπορεύματα που μεταφέρονται στο πλαίσιο διαδικασίας διαμετακόμισης και έχουν ως προορισμό τρίτη χώρα ή τελωνείο εξόδου, το τελωνείο αναχώρησης θεωρεί το αντίτυπο αριθ. 3 της διασάφησης εξαγωγής σύμφωνα με την παράγραφο 3, και το επιστρέφει στον διασαφιστή αφού θέσει με κόκκινο μελάνι τη μνεία «Export» σε όλα τα αντίτυπα του παραστατικού διαμετακόμισης ή σε κάθε άλλο παραστατικό που επέχει θέσει τέτοιου. Το τελωνείο εξόδου επιβλέπει τη φυσική έξοδο των εμπορευμάτων.

Το πρώτο εδάφιο δεν εφαρμόζεται στις περιπτώσεις απαλλαγής από την υποχρέωση προσκόμισης στο τελωνείο αναχώρησης που αναφέρονται στο άρθρο 78 παράγραφοι 4 και 7 και στο άρθρο 93 παράγραφοι 6 και 9 του κανονισμού (ΕΟΚ) αριθ. 1214/92 της Επιτροπής (1).

7. Το τελωνείο εξαγωγής έχει τη δυνατότητα να ζητεί από τον εξαγωγέα να αποδείξει την έξοδο των εμπορευμάτων από το τελωνειακό έδαφος.

Άρθρο 7

1. Τα εμπορεύματα που δεν υπόκεινται σε απαγορευτικά ή περιοριστικά μέτρα και η αξία των οποίων ανά αποστολή και ανά διασαφιστή δεν υπερβαίνει τα 3 000 Ecu, είναι δυνατόν να διασαφίζονται στο τελωνείο εξόδου.

Τα κράτη μέλη έχουν την ευχέρεια να προβλέπουν ότι αυτή η διάταξη δεν εφαρμόζεται όταν το πρόσωπο το οποίο καταρτίζει τη διασάφηση εξαγωγής ενεργεί για λογαριασμό άλλου υπό την ιδιότητα του επαγγελματία εκτελωνιστή.

2. Οι διασαφήσεις που πραγματοποιούνται με προφορική δήλωση είναι δυνατό να γίνονται μόνο στο τελωνείο εξόδου.

Άρθρο 8

Εφόσον ένα εμπόρευμα εξέρχεται από το τελωνειακό έδαφος της Κοινότητας χωρίς να έχει αποτελέσει αντικείμενο διασάφησης εξαγωγής, αυτή πρέπει να κατατίθεται εκ των υστέρων από τον εξαγωγέα στο τελωνείο που είναι αρμόδιο για τον τόπο εγκατάστασής του. Σ' αυτή την περίπτωση εφαρμόζονται οι διατάξεις του άρθρου 3.

Η αποδοχή της εν λόγω διασάφησης εξαρτάται από την προσκόμιση από τον εξαγωγέα, στις τελωνειακές αρχές του συγκεκριμένου τελωνείου, ικανοποιητικών δικαιολογητικών σχετικά με την πραγματική έξοδο από το τελωνειακό έδαφος της Κοινότητας καθώς και σχετικά με τη φύση και την ποσότητα των εν λόγω εμπορευμάτων. Το εν λόγω τελωνείο θεωρεί επίσης το αντίτυπο αριθ. 3 του ενιαίου διοικητικού εγγράφου.

Η εκ των υστέρων αποδοχή της διασάφησης αυτής δεν αποτελεί εμπόδιο ούτε για την εφαρμογή κυρώσεων, ούτε για τις συνέπειες που είναι ενδεχόμενο να προκύψουν, σε θέματα κοινής γεωργικής πολιτικής.

Άρθρο 9

1. Όταν ένα εμπόρευμα για το οποίο έχει χορηγηθεί άδεια παραλαβής για εξαγωγή δεν έχει εξέλθει από το τελωνειακό έδαφος της Κοινότητας, ο εξαγωγέας ενημερώνει αμέσως το τελωνείο εξαγωγής. Το αντίτυπο αριθ. 3 της διασάφησης εξαγωγής επιστρέφεται στο εν λόγω τελωνείο.

2. Όταν, στις περιπτώσεις που αναφέρονται στο άρθρο 6 παράγραφοι 5 ή 6, η μεταβολή της σύμβασης μεταφοράς έχει ως αποτέλεσμα τον τερματισμό, εντός του τελωνειακού εδάφους της Κοινότητας, μιας μεταφοράς που έπρεπε να τερματιστεί εκτός αυτού, οι ενδιαφερόμενες αρχές ή επιχειρήσεις προβαίνουν στην εκτέλεση της τροποποιημένης σύμβασης μόνον εφόσον συμφωνεί το τελωνείο που αναφέρεται στο άρθρο 6 παράγραφος 2 στοιχείο α) ή, σε περίπτωση διαμετακόμισης, το τελωνείο αναχώρησης. Στην περίπτωση αυτή, πρέπει να επιστρέφεται το αντίτυπο αριθ. 3.

ΚΕΦΑΛΑΙΟ 2

Απλουστευμένες διαδικασίες για τις διατυπώσεις που πρέπει να διεκπεραιώνονται στο τελωνείο εξαγωγής

Άρθρο 10

Οι διατυπώσεις που αναφέρονται στο άρθρο 5 είναι δυνατό να απλουστευθούν σύμφωνα με τις διατάξεις του παρόντος κεφαλαίου.

Οι διατάξεις των άρθρων 6 και 9 εφαρμόζονται στο παρόν κεφάλαιο.

Τμήμα 1: Ελλιπής διασάφηση

Άρθρο 11

Η διαδικασία της ελλιπούς διασάφησης επιτρέπει στις τελωνειακές αρχές να αποδέχονται, σε δεόντως αιτιολογημένες περιπτώσεις, διασάφηση στην οποία δεν περιλαμβάνονται όλα τα απαιτούμενα στοιχεία ή στην οποία δεν επισυνάπτονται όλα τα απαιτούμενα για την εξαγωγή έγγραφα.

Άρθρο 12

1. Οι διασαφήσεις εξαγωγής, τις οποίες οι τελωνειακές αρχές είναι δυνατόν να αποδεχτούν, κατόπιν αιτήσεως του διασαφιστή, χωρίς να αναγράφονται σ' αυτές ορισμένα από τα στοιχεία που παρατίθενται στο παράρτημα VII του κανονισμού (ΕΟΚ) αριθ. 2453/92 πρέπει τουλάχιστον να φέρουν τις ενδείξεις που αναφέρονται στη θέση 1 πρώτη υποδιαίρεση, και στις θέσεις 2, 14, 17, 31, 33, 38, 44 και 54 του ενιαίου διοικητικού εγγράφου καθώς και:

- προκειμένου για εμπορεύματα που υπόκεινται σε εξαγωγικούς δασμούς ή σε οποιοδήποτε άλλο μέτρο που προβλέπεται στο πλαίσιο της κοινής γεωργικής πολιτικής, όλα τα στοιχεία που επιτρέπουν την ορθή εφαρμογή των εν λόγω δασμών ή μέτρων,

- κάθε άλλο στοιχείο που θεωρείται απαραίτητο για την εξακρίβωση της ταυτότητας των εμπορευμάτων και για την εφαρμογή των διατάξεων που διέπουν την εξαγωγή, καθώς και για τον καθορισμό της εγγύησης, από τη σύσταση της οποίας μπορεί να εξαρτηθεί η εξαγωγή των εμπορευμάτων.

2. Οι τελωνειακές αρχές είναι δυνατόν να απαλλάξουν το διασαφιστή από την υποχρέωση συμπλήρωσης των θέσεων 17 και 33, εφόσον αυτός δηλώνει ότι η εξαγωγή των σχετικών εμπορευμάτων δεν υπόκειται σε περιοριστικά ή απαγορευτικά μέτρα, οι τελωνειακές αρχές δεν αμφισβητούν αυτό και η περιγραφή των εμπορευμάτων επιτρέπει τον άμεσο και αδιαμφισβήτητο προσδιορισμό της δασμολογικής κατάταξης αυτών.

3. Οι διασαφήσεις εξαγωγής που αναφέρονται στην παράγραφο 1 πρέπει να συνοδεύονται από τα έγγραφα, των οποίων η προσκόμιση θεωρείται απαραίτητη για την εξαγωγή.

4. Κατά παρέκκλιση των διατάξεων της παραγράφου 3, η διασάφηση στην οποία δεν έχει επισυναφθεί ένα από τα έγγραφα των οποίων η προσκόμιση θεωρείται απαραίτητη για την εξαγωγή γίνεται δεκτή όταν η τελωνειακή υπηρεσία διαθέτει ικανοποιητικές αποδείξεις ότι:

α) το σχετικό έγγραφο υπάρχει και εξακολουθεί να ισχύει 7

β) το έγγραφο αυτό δεν επισυνάφθηκε στη διασάφηση εξαιτίας περιστάσεων ανεξάρτητων από τη θέληση του διασαφιστή 7

γ) οποιαδήποτε καθυστέρηση αποδοχής της διασάφησης ενδέχεται να εμποδίσει την οριστική εξαγωγή των εμπορευμάτων ή να έχει ως αποτέλεσμα την επιβολή επί αυτών υψηλότερου συντελεστή εξαγωγικών δασμών ή χαμηλότερης επιστροφής.

5. Το αντίτυπο αριθ. 3 πρέπει να φέρει στη θέση 44, μία από τις ακόλουθες ενδείξεις:

- Exportaciςn simplificada

- Forenklet udfψrsel

- Vereinfachte Ausfuhr

- Απλουστευμένη εξαγωγή

- Simplified exportation

- Exportation simplifiιe

- Esportazione semplificata

- Vereenvoudige uitvoer

- Exportaηγo simplificada.

Άρθρο 13

Η προθεσμία που παρέχουν οι τελωνειακές αρχές στο διασαφιστή για την κοινοποίηση των στοιχείων ή των δικαιολογητικών που λείπουν κατά την αποδοχή της διασάφησης δεν μπορεί να υπερβαίνει τον ένα μήνα από την ημερομηνία αποδοχής της διασάφησης.

Άρθρο 14

1. Η αποδοχή από τις τελωνειακές αρχές ελλιπούς διασάφησης δεν μπορεί να έχει ως αποτέλεσμα την παρεμπόδιση ή την καθυστέρηση της χορήγησης της άδειας παραλαβής των εμπορευμάτων που αναφέρονται στην εν λόγω διασάφηση, εάν δεν υφίσταται αντίθετος λόγος γι' αυτό. Με την επιφύλαξη των διατάξεων του άρθρου 12, η παράδοση των εμπορευμάτων διενεργείται σύμφωνα με τους όρους που καθορίζονται στις παραγράφους 2 και 3 του παρόντος άρθρου.

2. Εφόσον η μεταγενέστερη προσκόμιση στοιχείου της διασάφησης που λείπει κατά τη στιγμή της αποδοχής της, δεν μπορεί να έχει καμία επίδραση ως προς το ποσό των δασμών που επιβάλλονται στα εμπορεύματα που αφορά η διασάφηση, οι τελωνειακές αρχές προβαίνουν αμέσως στη βεβαίωση του ποσού των δασμών αυτών, όπως προσδιορίζεται υπό κανονικές συνθήκες.

3. Εφόσον η μεταγενέστερη προσκόμιση στοιχείου της διασάφησης που λείπει κατά τη στιγμή της αποδοχής της μπορεί να έχει επίδραση ως προς το ποσό των δασμών που επιβάλλονται στα εμπορεύματα που αφορά η διασάφηση, οι τελωνειακές αρχές:

- προβαίνουν στην άμεση βεβαίωση του ποσού των δασμών, που υπολογίζονται βάσει του ελάχιστου συντελεστή,

- απαιτούν τη σύσταση εγγύησης, που καλύπτει τη διαφορά μεταξύ του ποσού αυτού και του ποσού που προκύπτει από την εφαρμογή στα εν λόγω εμπορεύματα των δασμών που υπολογίζονται βάσει του μέγιστου συντελεστή.

Ο διασαφιστής έχει την ευχέρεια, αντί για τη σύσταση εγγύησης, να ζητήσει την άμεση βεβαίωση του ποσού των δασμών που υπολογίζεται βάσει του μέγιστου συντελεστή.

Άρθρο 15

Εάν, κατά τη λήξη της προθεσμίας που αναφέρεται στο άρθρο 13, ο διασαφιστής δεν έχει συμπληρώσει το στοιχείο που λείπει, οι τελωνειακές αρχές προβαίνουν αμέσως στη βεβαίωση, ως δασμών που επιβάλλονται στα συγκεκριμένα εμπορεύματα, του ποσού της εγγύησης που συστάθηκε σύμφωνα με τις διατάξεις του άρθρου 14 παράγραφος 3.

Άρθρο 16

1. Η ελλιπής διασάφηση, που γίνεται αποδεκτή υπό τους όρους που καθορίζονται στα άρθρα 12, 13 και 14 είναι δυνατόν είτε να συμπληρώνεται από το διασαφιστή είτε να αντικαθίσταται, με τη σύμφωνη γνώμη των τελωνειακών αρχών, από άλλη διασάφηση, δεόντως συμπληρωμένη.

Σε αμφότερες τις περιπτώσεις, ως ημερομηνία για τον προσδιορισμό των δασμών που ενδεχομένως απαιτούνται και για την εφαρμογή των άλλων διατάξεων που διέπουν την εξαγωγή, λαμβάνεται η ημερομηνία αποδοχής της ελλιπούς διασάφησης.

2. Σε περίπτωση εφαρμογής του άρθρου 2, η συμπληρωματική διασάφηση ή η διασάφηση αντικατάστασης είναι δυνατόν να κατατεθεί στο τελωνείο που είναι αρμόδιο για τον τόπο εγκατάστασης του εξαγωγέα. Όταν ο υπεργολάβος είναι εγκατεστημένος σε κράτος μέλος άλλο από εκείνο, στο οποίο είναι εγκατεστημένος ο εξαγωγέας, αυτή η δυνατότητα παρέχεται μόνον εφόσον έχουν συναφθεί σχετικές συμφωνίες μεταξύ των κεντρικών υπηρεσιών των ενδιαφερομένων κρατών μελών.

Στην ελλιπή διασάφηση πρέπει να αναφέρεται το τελωνείο στο οποίο πρόκειται να κατατεθεί η συμπληρωματική διασάφηση ή η διασάφηση αντικατάστασης. Το τελωνείο στο οποίο είχε κατατεθεί η ελλιπής διασάφηση αποστέλλει τα αντίτυπα αριθ. 1 και αριθ. 2 στο τελωνείο, όπου έχει κατατεθεί η συμπληρωματική διασάφηση ή η διασάφηση αντικατάστασης.

Τμήμα 2: Διαδικασία απλουστευμένης διασάφησης

Άρθρο 17

Η διαδικασία της απλουστευμένης διασάφησης επιτρέπει την εξαγωγή εμπορευμάτων με κατάθεση απλουστευμένης διασάφησης και με μεταγενέστερη κατάθεση συμπληρωματικής διασάφησης, η οποία μπορεί να έχει κατά περίπτωση, χαρακτήρα συνολικό, περιοδικό ή ανακεφαλαιωτικό.

Άρθρο 18

Οι τελωνειακές αρχές έχουν τη δυνατότητα να απαλλάσσουν τους ενδιαφερομένους από την υποχρέωση υποβολής συμπληρωματικής διασάφησης, εφόσον η απλουστευμένη διασάφηση αναφέρεται σε εμπόρευμα, η αξία του οποίου είναι κατώτερη από το στατιστικό όριο που προβλέπεται από τις ισχύουσες κοινοτικές διατάξεις και η απλουστευμένη διασάφηση περιέχει ήδη όλα τα αναγκαία στοιχεία για την εξαγωγή.

Άρθρο 19

1. Μετά από γραπτή αίτηση, η οποία περιέχει όλα τα απαραίτητα για τη χορήγηση της άδειας στοιχεία, ο διασαφιστής εξουσιοδοτείται υπό τους όρους και με τον τρόπο, που προβλέπονται στα άρθρα 20 και 21, να καταθέσει τη διασάφηση εξαγωγής υπό απλουστευμένη μορφή όταν τα εμπορεύματα προσκομίζονται στο τελωνείο.

2. Με την επιφύλαξη των διατάξεων του άρθρου 28, η απλουστευμένη διασάφηση συνίσταται από το ελλιπές ενιαίο διοικητικό έγγραφο, το οποίο περιλαμβάνει τουλάχιστον τα στοιχεία που είναι αναγκαία για την εξακρίβωση της ταυτότητας των εμπορευμάτων παράγραφοι 3, 4 και 5. Το άρθρο 12 εφαρμόζεται τηρουμένων των αναλογιών.

Άρθρο 20

1. Η άδεια που αναφέρεται στο άρθρο 19 χορηγείται στο διασαφιστή, εφόσον είναι δυνατή η εξασφάλιση αποτελεσματικού ελέγχου όσον αφορά την τήρηση των απαγορεύσεων ή περιορισμών εξαγωγής ή άλλων διατάξεων που διέπουν την εξαγωγή.

2. Η άδεια δεν χορηγείται, καταρχήν, εφόσον ο αιτών:

- έχει διαπράξει σοβαρή παράβαση ή επανειλημμένες παραβάσεις της τελωνειακής νομοθεσίας,

- διενεργεί πράξεις εξαγωγής μόνον περιστασιακά.

Η άδεια είναι δυνατόν να μην χορηγηθεί εφόσον το εν λόγω πρόσωπο ενεργεί για λογαριασμό άλλου, ο οποίος διενεργεί πράξεις εξαγωγής μόνον περιστασιακά.

3. Η άδεια μπορεί να ανακαλείται εφόσον δεν πληρούται πλέον ο όρος που αναφέρεται στην παράγραφο 1 είναι επίσης δυνατόν να ανακληθεί εφόσον ανακύψουν οι περιπτώσεις που αναφέρονται στην παράγραφο 2.

4. Οι τελωνειακές αρχές αιτιολογούν την απορριπτική ή ανακλητική απόφασή τους.

Άρθρο 21

Στην άδεια που αναφέρεται στο άρθρο 19:

- προσδιορίζεται το ή τα τελωνεία που είναι αρμόδια για την αποδοχή των απλουστευμένων διασαφήσεων,

- καθορίζεται η μορφή και το περιεχόμενο των απλουστευμένων διασαφήσεων,

- προσδιορίζονται τα εμπορεύματα τα οποία αφορά καθώς και τα στοιχεία που πρέπει να αναγράφονται στην απλουστευμένη διασάφηση, με σκοπό την εξακρίβωση της ταυτότητας των εμπορευμάτων,

- γίνεται αναφορά στην εγγύηση που πρέπει να παράσχει, κατά περίπτωση, ο ενδιαφερόμενος.

Στην άδεια προσδιορίζεται επίσης η μορφή και το περιεχόμενο των συμπληρωματικών διασαφήσεων, οι οποίες είναι δυνατόν, κατά περίπτωση ενδεχομένως, να έχουν συνολικό, περιοδικό ή ανακεφαλαιωτικό χαρακτήρα, και καθορίζονται οι προθεσμίες, εντός των οποίων πρέπει αυτές να υποβάλλονται στην τελωνειακή αρχή που ορίζεται για το σκοπό αυτό.

Τμήμα 3: Διαδικασία εκτελωνισμού στον προσδιοριζόμενο από τον εισαγωγέα τόπο

Άρθρο 22

1. Η διαδικασία εκτελωνισμού στον προσδιοριζόμενο από τον εισαγωγέα τόπο επιτρέπει τη διεκπεραίωση των διατυπώσεων για την εξαγωγή των εμπορευμάτων στις εγκαταστάσεις του ενδιαφερόμενου ή σε άλλα μέρη που ορίζονται ή εγκρίνονται από τις τελωνειακές αρχές.

2. Η άδεια για τη διαδικασία εκτελωνισμού στον προσδιοριζόμενο από τον εισαγωγέα τόπο χορηγείται, μετά από γραπτή αίτηση, υπό τους όρους και με τον τρόπο που προβλέπονται στο άρθρο 23 παράγραφος 1 σε κάθε πρόσωπο, το οποίο στο εξής αναφέρεται ως «εγκεκριμένος εξαγωγέας» και το οποίο επιθυμεί να διεκπεραιώσει τις διατυπώσεις εξαγωγής στις δικές του εγκαταστάσεις ή στα άλλα μέρη που αναφέρονται στην παράγραφο 1.

Άρθρο 23

1. Η άδεια που αναφέρεται στο άρθρο 22 παράγραφος 2 χορηγείται εφόσον:

- οι λογιστικές καταχωρήσεις του αιτούντος επιτρέπουν στις τελωνειακές αρχές να διενεργούν αποτελεσματικό έλεγχο και, ιδίως, εκ των υστέρων έλεγχο,

- μπορεί να εξασφαλιστεί αποτελεσματικός έλεγχος όσον αφορά την τήρηση των περιορισμών και απαγορεύσεων εξαγωγής ή άλλων διατάξεων που διέπουν την εξαγωγή.

2. Η άδεια δεν χορηγείται, καταρχήν, όταν ο αιτών:

- έχει διαπράξει σοβαρή παράβαση ή επανειλημμένες παραβάσεις της τελωνειακής νομοθεσίας,

- διενεργεί πράξεις εξαγωγής μόνον περιστασιακά.

Άρθρο 24

1. Η άδεια ανακαλείται όταν:

α) δεν πληρούται ή έπαυσε να πληρούται μία από τις προϋποθέσεις χορήγησής της

ή

β) ο κάτοχός της δεν συμμορφώνεται προς τις υποχρεώσεις που τον βαρύνουν.

Ωστόσο, οι τελωνειακές αρχές μπορούν να παραιτηθούν από την ανάκληση της άδειας όταν:

- ο κάτοχός της συμμορφωθεί προς τις υποχρεώσεις του εντός προθεσμίας που καθορίζεται ενδεχομένως από τις τελωνειακές αρχές,

ή

- η παράλειψη δεν είχε σοβαρή επίπτωση στη σωστή λειτουργεία του καθεστώτος.

2. Η άδεια ανακαλείται επίσης, καταρχήν, στην περίπτωση που αναφέρεται στο άρθρο 23 παράγραφος 2 πρώτη περίπωση.

3. Η άδεια μπορεί να ανακληθεί στην περίπτωση που αναφέρεται στο άρθρο 23 παράγραφος 2 δεύτερη περίπτωση.

4. Οι τελωνειακές αρχές αιτιολογούν την απορριπτική ή ανακλητική απόφασή τους.

Άρθρο 25

1. Προκειμένου να καταστεί δυνατόν για τις τελωνειακές αρχές να εξασφαλίζουν την ομαλή διεξαγωγή των εργασιών, ο εγκεκριμένος εξαγωγέας υποχρεούται, πριν από την αναχώρηση των εμπορευμάτων από τους χώρους που αναφέρονται στο άρθρο 22:

α) να γνωστοποιήσει την αναχώρηση αυτή στις τελωνειακές αρχές, υπό τη μορφή και με τον τρόπο, που καθορίζονται από αυτή, για να λάβει την άδεια παραλαβής των εν λόγω εμπορευμάτων 7

β) να εγγράψει τα εμπορεύματα αυτά στις λογιστικές καταχωρήσεις του. Η εγγραφή αυτή μπορεί να αντικατασταθεί από οποιαδήποτε άλλη διατύπωση που προβλέπεται από τις τελωνειακές αρχές και παρουσιάζει ανάλογες εγγυήσεις. Πρέπει να περιλαμβάνει μνεία της ημερομηνίας κατά την οποία πραγματοποιήθηκε η εγγραφή αυτή, καθώς και τα απαραίτητα στοιχεία για την εξακρίβωση της ταυτότητας των εμπορευμάτων 7

γ) να θέσει στη διάθεση των τελωνειακών αρχών όλα τα έγγραφα των οποίων η προσκόμιση είναι, κατά περίπτωση, απαραίτητη για την εξαγωγή.

2. Σε ορισμένες ειδικές περιστάσεις, που δικαιολογούνται από τη φύση των συγκεκριμένων εμπορευμάτων και τον ταχύ ρυθμό των διαδικασιών εξαγωγής, οι τελωνειακές αρχές έχουν την ευχέρεια να απαλλάσουν τον εγκεκριμένο εξαγωγέα από την υποχρέωση να γνωστοποιεί σ' αυτές κάθε αναχώρηση εμπορευμάτων, εφόσον παράσχει στις εν λόγω αρχές όλες τις πληροφορίες που κρίνουν απαραίτητες για να μπορεί, κατά περίπτωση, να ασκούν το δικαίωμα ελέχου των εμπορευμάτων.

Στην περίπτωση αυτή, η εγγραφή των εμπορευμάτων στις λογιστικές καταχωρήσεις του εγκεκριμένου εξαγωγέα ισοδυναμεί με άδεια παραλαβής.

Άρθρο 26

1. Για τον έλεγχο της πραγματικής εξόδου από το τελωνειακό έδαφος της Κοινότητας, πρέπει να χρησιμοποιείται ως δικαιολογητικό της εξόδου το αντίτυπο αριθ. 3 του ενιαίου διοικητικού εγγράφου.

Η άδεια προβλέπει ότι το αντίτυπο αριθ. 3 του ενιαίου διοικητικού εγγράφου είναι εκ των προτέρων επικυρωμένο.

2. Η εκ των προτέρων επικύρωση μπορεί να πραγματοποιηθεί είτε:

α) με την εκ των προτέρων επίθεση, στη θέση Α, του αποτυπώματος της σφραγίδας του αρμόδιου τελωνείου, και με την υπογραφή υπαλλήλου του εν λόγω τελωνείου 7

β) με την επίθεση, από τον εγκεκριμένο εξαγωγέα, του αποτυπώματος ειδικής σφραγίδας σύμφωνης με το υπόδειγμα που εμφαίνεται στο παράρτημα.

Το αποτύπωμα αυτής της σφραγίδας μπορεί να τυπώνεται εκ των προτέρων στα έντυπα, όταν η εκτύπωση αυτών ανατίθεται σε τυπογραφείο εγκεκριμένο για το σκοπό αυτό.

3. Πριν από την αναχώρηση των εμπορευμάτων, ο εγκεκριμένος εξαγωγέας υποχρεούται:

-να διεκπεραιώσει τις διατυπώσεις που προβλέπονται στο άρθρο 25,

- να αναγράψει στο αντίτυπο αριθ. 3 του ενιαίου διοικητικού εγγράφου τα στοιχεία της εγγραφής στις λογιστικές καταχωρήσεις, καθώς και την ημερομηνία αυτής.

4. Το αντίτυπο αριθ. 3 που συντάσσεται σύμφωνα με τις διατάξεις της παραγράφου 2, πρέπει να φέρει στη θέση 44:

- τον αριθμό της αδείας, καθώς και το όνομα του τελωνείου που την εξέδωσε,

- μία από τις ενδείξεις που αναφέρονται στο άρθρο 12 παράγραφος 5.

Άρθρο 27

1. Στην άδεια που αναφέρεται στο άρθρο 22 παράγραφος 2 καθορίζονται οι συγκεκριμένοι κανόνες για τη λειτουργία της διαδικασίας και περιλαμβάνει ιδίως:

- τα εμπορεύματα στα οποία αυτή εφαρμόζεται,

- οι υποχρεώσεις που αναφέρονται στο άρθρο 25,

- ο χρόνος παροχής της άδειας παραλαβής,

- το περιεχόμενο του αντιτύπου αριθ. 3, καθώς και οι λεπτομέρειες της επικύρωσής του,

- οι λεπτομέρειες σύνταξης της συμπληρωματικής διασάφησης και η προθεσμία εντός της οποίας πρέπει να υποβληθεί.

2. Η άδεια περιλαμβάνει τη δέσμευση του εγκεκριμένου εξαγωγέα να λάβει όλα τα απαραίτητα μέτρα προκειμένου να διασφαλίζει τη φύλαξη της ειδικής σφραγίδας ή των εντύπων που φέρουν το αποτύπωμα της σφραγίδας του τελωνείου εξαγωγής, ή το αποτύπωμα της ειδικής σφραγίδας.

Τμήμα 4: Κοινές διατάξεις για τα τμήματα 2 και 3

Άρθρο 28

1. Τα κράτη μέλη είναι δυνατόν να προβλέπουν τη χρήση αντί του ενιαίου διοικητικού εγγράφου, διοικητικού ή εμπορικού εγγράφου ή κάθε άλλου μέσου εγγραφής, εφόσον ολόκληρη η διαδικασία εξαγωγής πραγματοποιείται στο έδαφος του ιδίου κράτους μέλους ή όταν τέτοια δυνατότητα προβλέπεται από τις συμφωνίες που έχουν συναφθεί μεταξύ των κεντρικών υπηρεσιών των ενδιαφερομένων κρατών μελών.

2. Τα έγγραφα ή άλλα μέσα εγγραφής που αναφέρονται στην παράγραφο 1 πρέπει να περιέχουν τουλάχιστον τα απαραίτητα για την εξακρίβωση της ταυτότητας των εμπορευμάτων στοιχεία, καθώς και μία από τις ενδείξεις που αναφέρονται στο άρθρο 12 παράγραφος 5, και να συνοδεύονται από αίτηση εξαγωγής.

Εφόσον το επιτρέπουν οι περιστάσεις, οι αρμόδιες αρχές είναι δυνατόν να δέχονται αντικατάσταση της αίτησης εξαγωγής από συνολική αίτηση που καλύπτει διαδικασίες της εξαγωγής, οι οποίες πρόκειται να πραγματοποιηθούν εντός δεδομένης περιόδου. Στα εν λόγω έγγραφα ή μέσα εγγραφής πρέπει να γίνεται αναφορά στην άδεια που χορηγείται κατόπιν αυτής της συνολικής αίτησης.

3. Το εμπορικό ή διοικητικό έγγραφο επέχει θέση δικαιολογητικού εξόδου από το τελωνειακό έδαφος της Κοινότητας, όπως και το αντίτυπο αριθ. 3 του ενιαίου διοικητικού εγγράφου. Σε περίπτωση χρησιμοποίησης άλλων μέσων εγγραφής, οι λεπτομέρειες της θεώρησης εξόδου καθορίζονται, κατά περίπτωση, στο πλαίσιο των συμφωνιών που προβλέπονται στην παράγραφο 1.

Άρθρο 29

Όταν όλη η διαδικασία εξαγωγής πραγματοποιείται στο έδαφος ενός κράτους μέλους, αυτό μπορεί να προβλέπει, εκτός από τις διαδικασίες που αναφέρονται στα τμήματα 2 και 3 και τηρουμένων των κοινοτικών πολιτικών, και άλλες απλουστεύσεις.

ΚΕΦΑΛΑΙΟ 3

Επανεξαγωγή

Άρθρο 30

Όταν η επανεξαγωγή υπόκειται σε διασάφηση, οι διατάξεις των κεφαλαίων 1 και 2 εφαρμόζονται τηρουμένων των αναλογιών, με την επιφύλαξη των ειδικών διατάξεων που ενδεχομένως εφαρμόζονται κατά την εκκαθάριση του προηγουμένου οικονομικού τελωνειακού καθεστώτος.

ΚΕΦΑΛΑΙΟ 4

Άλλες διατάξεις

Άρθρο 31

1. Εφόσον εμπορεύματα που δεν υπάγονται σε τελωνειακό καθεστώς και των οποίων η εξαγωγή εκτός της Κοινότητας απαγορεύεται ή υπόκειται σε περιορισμούς, εξαγωγικό δασμό ή άλλη επιβάρυνση κατά την εξαγωγή, εξέρχονται από το τελωνειακό έδαφος της Κοινότητας με σκοπό την επανεισαγωγή τους σε άλλο τμήμα του εν λόγω εδάφους, για την έξοδο αυτή απαιτείται η συμπλήρωση του αντιτύπου ελέγχου Τ5, σύμφωνα με τους κανόνες που καθορίζονται στον κανονισμό (ΕΟΚ) αριθ. 2823/87 της Επιτροπής (1).

2. Οι διατάξεις της παραγράφου 1 δεν εφαρμόζονται στις μεταφορές που εκτελούνται από αεροπορική ή ναυτιλιακή εταιρεία, εφόσον η θαλάσσια μεταφορά πραγματοποιείται απευθείας και με πλοίο που εκτελεί τακτικά δρομολόγια, χωρίς στάση σε λιμένα εκτός του τελωνειακού εδάφους της Κοινότητας.

3. Το αντίτυπο ελέγχου Τ5 είναι δυνατόν να συμπληρώνεται από οποιοδήποτε τελωνείο, στο οποίο προσκομίζονται τα συγκεκριμένα εμπορεύματα, και πρέπει να προσκομίζεται μαζί με τα εν λόγω εμπορεύματα στο τελωνείο εξόδου.

4. Στο αντίτυπο ελέγχου Τ5 πρέπει να αναγράφονται:

- στις θέσεις 31 και 33, η εμπορική περιγραφή των εμπορευμάτων και ο σχετικός κωδικός της συνδυασμένης ονοματολογίας αντίστοιχα,

- στη θέση 38, η καθαρή μάζα των εμπορευμάτων.

- στη θέση 104, αφού σημειωθεί η θέση «Άλλα (να καθοριστούν)», μία από τις ακόλουθες ενδείξεις, με κλεφαλαία γράμματα:

«έξοδος από την Κοινότητα, υποκείμενη σε περιορισμούς

- εμπόρευμα που προορίζεται για επανεισαγωγή στο έδαφος της Κοινότητας»,

«έξοδος από την Κοινότητα, υποκείμενη σε επιβάρυνση

- εμπόρευμα που προορίζεται για επανεισαγωγή στο έδαφος της Κοινότητας».

5. Το πρωτότυπο του αντιτύπου ελέγχου Τ5 καθώς και τα εμπορεύματα, προσκομίζονται στο τελωνείο που είναι αρμόδιο για τον τόπο από τον οποίο τα εμπορεύματα επανεισάγονται στο τελωνειακό έδαφος της Κοινότητας.

6. Το αντίτυπο ελέγχου Τ5 επιστρέφεται αμέσως απο το τελωνείο που αναφέρεται στην παράγραφο 5 στο τελωνείο που το εξέδωσε, αφού προηγουμένως το πρώτο τελωνείο, στη θέση «Ι: Έλεγχος της χρήσης ή/και του προορισμού» σημειώσει ένα σταυρό στο πρώτο τετραγωνίδιο και συμπληρώσει αυτό με την ημερομηνία κατά την οποία τα εμπορεύματα επανεισήχθησαν στο τελωνειακό έδαφος της Κοινότητας.

Εντούτοις, σε περίπτωση που διαπιστωθούν παρατυπίες, καταχωρείται η κατάλληλη μνεία στη στήλη «Παρατηρήσεις».

Άρθρο 32

Ως προς τα εμπορεύματα, για τα οποία οι διατυπώσεις που πρέπει να διεκπεραιωθούν στο τελωνείο εξαγωγής έχουν ολοκληρωθεί το 1992 και των οποίων η φυσική έξοδος από το τελωνειακό έδαφος της Κοινότητας πραγματοποιείται το 1993, δεν απαιτείται η υποβολή στο τελωνείο εξόδου του αντιτύπου αριθ. 3 της σχετικής διασάφησης εξαγωγής, εφόσον προσκομίζεται η απόδειξη ότι η άδεια παραλαβής για τα εν λόγω εμπορεύματα είχε χορηγηθεί όντως.

Η απόδειξη αυτή είναι δυνατόν να παρασχεθεί, ιδίως, με την υποβολή αντιτύπου ή αντιγράφου της διασάφησης εξαγωγής, επικυρωμένου από το τελωνείου εξαγωγής, μετά από αίτηση του διασαφιστή.

Οι διατάξεις του άρθρου 6 παράγραφοι 5 και 6 εφαρμόζονται στην περίπτωση που αναφέρεται στο πρώτο εδάφιο.

Άρθρο 33

Εφόσον δεν έχουν εκδοθεί κοινοτικές διατάξεις που να θεσπίζουν τις περιπτώσεις και τις προϋποθέσεις υπό τις οποίες τα εμπορεύματα που εγκαταλείπουν το τελωνειακό έδαφος της Κοινότητας δεν υπόκεινται σε διασάφηση εξαγωγής, εξακολουθούν να εφαρμόζονται οι εθνικές διατάξεις.

ΚΕΦΑΛΑΙΟ 5

Τελική διάταξη

Άρθρο 34

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993.

Ωστόσο, το άρθρο 4 παράγραφος 2 παύει να εφαρμόζεται από την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Νοεμβρίου 1992. Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 270 της 23. 9. 1987, σ. 1.

ΠΑΡΑΡΤΗΜΑ

ΕΙΔΙΚΗ ΣΦΡΑΓΙΔΑ

1. Εθνόσημο ή κάθε άλλο έμβλημα ή γράμματα, που χαρακτηρίζουν το κράτος μέλος.

2. Τελωνείο.

3. Αριθμός εγγράφων.

4. Ημερομηνία.

5. Εγκεκριμένος εξαγωγέας.

6. Άδεια.